Werkers se aanlyn gedrag kan jou duur te staan kom(Foto: Unsplash) Al hoe meer mense plaas inhoud op sosiale media voordat hulle dink. ŉ Onlangse ondersoek wys dat dié soort gedrag ongekende reputasie- en ekonomiese skade vir werknemers en hul werkgewers veroorsaak. Managed Integrity Evaluation Proprietary Limited (MIE), ŉ spesialis in agtergrondondersoeke wat deur die oorhoofse handelsmerk Mettus besit word, het ŉ ondersoek gelas waarin 2 500 werkers in die mynboubedryf se sosialemediagewoontes bestudeer is. Die ondersoek wou die impak van werkers se aanlyn optrede op hul werksplek bepaal. Jennifer Barkhuizen, woordvoerder van Mettus, sê die ondersoek het na vore gebring hoe gereeld werknemers vertroulike inligting verklap of selfs by ander gevaarlike en onwettige aanlyn gedrag betrokke raak. Van die werkers wat by die ondersoek betrokke was, het byna 92% ŉ aktiewe sosialemediateenwoordigheid. Byna ŉ kwart hiervan het al vertroulike of sensitiewe inligting oor hul werkgewer en sy bedrywighede verklap. Dit sluit in vertroulike bedryfsprosedures en selfs inligting met betrekking tot mynsekuriteit en metadata met koördinate vir mynpersele. “Dit het verder aan die lig gekom dat van hierdie werknemers boonop plasings gemaak het waarin hulle hul werkgewer belaster of seksuele beelde en xenofobiese inhoud plaas,” sê sy. Volgens Barkhuizen doen organisasies die grootste reputasieskade op wanneer een van hul werknemers aanlyn inhoud publiseer wat verband hou met haatspraak of enige vorm van diskriminasie. “ŉ Groot deel van die negatiewe inhoud wat in die ondersoek geïdentifiseer is, is seksisties en homofobies van aard. Dit kan neerkom op haatspraak en kan lei tot regstappe,” sê sy. “As iemand aangestel word en sy of haar aanlyn optrede kom neer op haatspraak of diskriminasie, sal die werkgewer heel moontlik die een wees wat die terugslag kry en skade aan die handelsmerk opdoen.” ŉ Informele opname wat in die aanlyn taxibedryf gedoen is, se bevindinge was net so kommerwekkend en het ŉ duidelike band tussen onverantwoordelike sosialemediagebruik en slegte werksverrigtinge aangedui. Die opname het van die bestuurders van ŉ aanlyn taxidiens volgens ŉ vraelys beoordeel en ŉ risikopunt uit 100% gegee. “Die resultate het gewys dat bestuurders wat ŉ risikopunt van 27,5% en hoër gekry het, minder ritte onderneem as bestuurders wat ŉ sosiale en digitalemediarisikopunt laer as 27,5% behaal het,” sê sy. “Dit is hoekom daar ŉ groeiende vraag is dat mense se aanlyn gedrag gekeur word om te bepaal of dit in stryd is met haatmisdaadwette of maatskappye se waardes.” Barkhuizen voer aan in die digitale era is dit al hoe duideliker dat werkers en werknemers bedag moet wees op die inhoud wat hulle aanlyn publiseer en versprei. “Waardestelsels en beste praktyk moet altyd die maatstaf wees waarvolgens aanlyn optrede gemeet word, daarom moet beide werknemers en werkgewers twee keer dink voordat hulle besluite neem – hetsy om ongewenste inhoud aanlyn te publiseer of iemand aan te stel sonder om hul aanlyn gewoontes te analiseer.”